sagorsarker/bangla-wikipedia huggingface dataset:
শোভা গোসা

| website = 
শোভা গোসা একজন ভারতীয় নারীবাদী কর্মী। তিনি স্থিতিশীল শিক্ষার মাধ্যমে নেতৃত্বের বিকাশ ঘটিয়ে নারীর ক্ষমতায়নের দিকে যুবসমাজের আন্দোলনকে প্রচার করেন। তিনি আন্তঃধর্মীয় সংলাপের সাথেও জড়িত, এই বিষয়ে গবেষণাপত্রে তাঁর অবদান রয়েছে।
শোভা গোসা অনন্তপুরের শ্রী কৃষ্ণদেবরায় বিশ্ববিদ্যালয় থেকে স্নাতকোত্তর ডিগ্রি অর্জন করেন। নতুন সহস্রাব্দে তিনি ভারতের বেসরকারি সংস্থাগুলির সাথে তাঁর কর্মজীবন শুরু করেন, তাঁর কাজের পরিধিতে ছিল বিশেষ করে হেনরি মার্টিন ইনস্টিটিউট, শিবরামপল্লী। ২০১২ সালে, তিনি "ইয়ং পিপল ফর লাইফ ইণ্ডিয়া" প্রতিষ্ঠা করেন, এটি একটি নিবন্ধিত ট্রাস্ট। তাঁর দৃষ্টিভঙ্গি অনুযায়ী নারী ক্ষমতায়নের জন্য এই ট্রাস্টের প্রতিষ্ঠা হয়েছিল।
যুব নেতৃত্ব, প্রতিভা ব্যবস্থাপনা, যোগাযোগ দক্ষতা এবং আচরণগত ব্যবস্থাপনা, সেইসাথে লিঙ্গ ক্ষমতায়ন এবং শান্তি প্রতিষ্ঠা থেকে শুরু করে বিভিন্ন ক্ষেত্রে শোভার অবদান গত বহু বছর ধরে স্বীকৃত। ২০১১ সালে, হায়দ্রাবাদে জাতিসংঘ, অন্ধ্রপ্রদেশ সরকার এবং রাজ্য গ্রামীণ উন্নয়ন ইনস্টিটিউট কর্তৃক আয়োজিত জাতিসংঘ আন্তর্জাতিক নারী দিবসের শতবর্ষ উদযাপনের ফাঁকে, আরও তিনজন মহিলার সাথে তাঁকে "ইয়ং উইমেন অ্যাচিভার্স" পুরস্কার প্রদান করা হয়। ২০১৪ সালে, শোভা সদগুরু জ্ঞানানন্দ ফেলোশিপ প্রাপক ছিলেন, এটি প্রদান করেছিল একটি চেন্নাই-ভিত্তিক প্রতিষ্ঠান, মানব সেবা ধর্ম সম্বর্ধনী। কৃতিত্বের স্বীকৃতিস্বরূপ মানপত্রে লেখা ছিল,
আল-মুনাভি

মুহাম্মাদ 'আব্দ আল-রউফ আল-মুনাভি ( আল-মানাভিও ) ( ), ছিলেন উসমানীয় যুগের একজন বিখ্যাত মিশরীয় ইসলামী পণ্ডিত। তিনি একজন বিশিষ্ট শাফেয়ী ফকিহ, হাদিস বিশেষজ্ঞ, ইতিহাসবিদ এবং মরমী ছিলেন। তাকে তার সময়ের অন্যতম শ্রেষ্ঠ সুন্নি পণ্ডিত এবং প্রসিদ্ধ লেখক হিসেবে মনে করা হয়। তিনি "ফায়াদ আল-কাদির" নামে একটি বিখ্যাত এবং ধ্রুপদী রচনা লিখেছিলেন। তিনি শায়খ আল-ইসলাম শারাফ আল-দীন আল-মুনাভির পিতামহের প্রপৌত্র ছিলেন। এছাড়া তিনি আল-শা'রানির একজন বিখ্যাত শিষ্য।
"আল-মুনাভি" উপাধিটি মিশরের মুনায়ত বা মুনাউ গ্রাম থেকে উৎপত্তি হয়। এখানে তার পূর্বপুরুষরা তিউনিসিয়া থেকে চলে আসার পর ৭ম বা ১২শ শতাব্দীর কাছাকাছি সময়ে বসতি স্থাপন করেছিলেন।
আল-মুনাভি ৯৫২ হিজরি/১৫৪৫ খ্রিস্টাব্দে কায়রো শহরে জন্মগ্রহণ করেন। তিনি একটি মর্যাদাপূর্ণ পরিবারের সদস্য ছিলেন, যারা তাদের জ্ঞান ও ধার্মিকতার জন্য সুপরিচিত ছিল। তার পরিবারের সদস্যরা সকলেই পণ্ডিত ছিলেন, এবং তিনি একটি জ্ঞানে পরিপূর্ণ পরিবেশে বেড়ে ওঠেন। তিনি প্রথমে তার পিতা তাজুল আরিফিনের কাছে শিক্ষা শুরু করেন। বয়ঃসন্ধির আগেই তিনি কুরআন মুখস্থ করেন এবং শাফিঈ ফিকহ, হাদিস, আরবি ব্যাকরণ এবং সীরাহ’র মূল্যবান গ্রন্থগুলো আয়ত্ত করেন। তিনি খুব অল্প বয়সে হাফিজ হন এবং আল-শারানি তাকে তাসাউফে (সুফিবাদে) দীক্ষা দেন। তার পিতার মৃত্যুর পর, তিনি বিভিন্ন গোষ্ঠীর সংস্পর্শে আসেন। এর মধ্যে হালওয়াতিয়া তরিকাও ছিল। কিছু ধর্মীয় কার্যক্রমের পর, তিনি সমাজ থেকে নিজেকে বিচ্ছিন্ন করে লেখালেখিতে মনোনিবেশ করেন। তারপর তিনি আবার সমাজে ফিরে আসেন এবং আলিয়া বিশ্ববিদ্যালয়ে শিক্ষকতা শুরু করেন। এখানে তার অত্যন্ত উচ্চমানের শিক্ষাদান তৎকালীন সবচেয়ে বিশিষ্ট পণ্ডিতদের আকৃষ্ট করে। কিছু লোকের মধ্যে এতটাই ঈর্ষা জন্মায় যে তারা তাকে বিষ প্রয়োগ করে হত্যার চেষ্টা করে। তিনি বেঁচে যান। কিন্তু শীঘ্রই শিক্ষকতা ছেড়ে দেন। তার এক পুত্র, তাজউদ্দিন মুহাম্মদকে তার রচনাগুলো লিখে রাখার জন্য নির্দেশ দিতে থাকেন। কারণ তিনি তখন নিজে লেখার মতো শারীরিকভাবে দুর্বল হয়ে পড়েছিলেন। তিনি ১০৩১ হিজরি/১৬২১ খ্রিস্টাব্দে মৃত্যুবরণ করেন।
তিনি তার সময়ের কিছু শ্রেষ্ঠ পণ্ডিতের কাছে শিক্ষালাভ করেছিলেন:
তাঁর ছাত্রদের মধ্যে নিম্নলিখিত ব্যক্তিরা ছিলেন:
আল-মুনাভি একজন প্রখর লেখক ছিলেন। তিনি ১০০টিরও বেশি গ্রন্থ রচনা করেছিলেন। যার মধ্যে রয়েছে::
আবু তুরাব জাহিরি

আবু তুরাব জাহিরি () (১ জানুয়ারী ১৯২৩ - ৪ মে ২০০২), একজন ভারতীয় বংশোদ্ভূত সৌদি আরবীয় ভাষাবিদ, আইনজ্ঞ, ধর্মতত্ত্ববিদ এবং সাংবাদিক ছিলেন। আরবি ভাষার জ্ঞানের কারণে তাকে প্রায়ই তার যুগের সিবাওয়েহ বলা হত। ইসলামী ফিকহ, কবিতা এবং জীবনী বিশ্লেষণে তার অবদান এই ক্ষেত্রে গভীর ছাপ রেখেছে। তিনি ব্রিটিশ ভারতের পাঞ্জাব প্রদেশের আহমেদপুর পূর্বে (এখনকার পাকিস্তানের পাঞ্জাব) জন্মেছিলেন। পরবর্তীতে সৌদি আরবে গিয়ে প্রভাবশালী ব্যক্তিত্বে পরিণত হন। সেখানে তিনি ইসলামের পবিত্রতম স্থান, মক্কার মসজিদ আল-হারামে মুসলিম ধর্মতত্ত্ব শিক্ষা দিয়েছেন। ইসলামী পাণ্ডুলিপির খোঁজে তার দীর্ঘ ভ্রমণ এবং তার পড়াশোনার কাজ তাকে একজন উল্লেখযোগ্য পণ্ডিত ও লেখক হিসেবে প্রতিষ্ঠিত করেছে।
আবু তুরাব ১৯২৩ সালে তৎকালীন ব্রিটিশ রাজত্বে আরব বংশোদ্ভূত এক পরিবারে জন্মগ্রহণ করেন। তার পরিবারের বংশপরিচয় অনুসারে, তার পূর্বপুরুষদের উৎস ইসলামের দ্বিতীয় খলিফা উমর এবং কুরাইশ গোত্রের বনু আদি শাখার সাথে যুক্ত ছিল।
আবু তুরাব ইসলামী পাণ্ডুলিপির সন্ধানে ব্যাপক ভ্রমণ করেছিলেন। তখন পর্যাপ্ত উপকরণ না থাকায় তিনি অনেক সময় নিজেই সেগুলো হাতে লিখে নিতেন। তার যৌবনকালে, তিনি পশ্চিম ইউরোপ, উত্তর আফ্রিকা এবং মধ্যপ্রাচ্য ভ্রমণ করেছিলেন। অবশেষে তিনি মিশরে যান। যেখানে তিনি আল-আজহার বিশ্ববিদ্যালয় থেকে স্নাতকোত্তর এবং ডক্টরেট ডিগ্রি অর্জন করেন। সেখানে তিনি বিখ্যাত হাদিস বিশেষজ্ঞ আহমদ মুহাম্মদ শাকিরের ছাত্রও ছিলেন। পরবর্তীতে, ১৯৪৮ সালে সৌদি আরবের প্রথম বাদশাহ ইবনে সৌদের নির্দেশে জাহিরি সৌদি আরবে স্থায়ীভাবে বসবাস শুরু করেন। তিনি আবু তুরাবকে ইসলামের পবিত্রতম স্থান মক্কার মসজিদ আল-হারামে মুসলিম ধর্মতত্ত্ব পড়ানোর অনুরোধ করেছিলেন। তার সবচেয়ে পরিচিত ছাত্র ছিলেন আবূ আব্দুর রহমান ইবনে আকিল আল-জাহিরী। তিনি জাহিরী মাযহাবের প্রতি একই আনুগত্যের কারণে তার সঙ্গে একই ছদ্মনাম ব্যবহার করেছিলেন। সৌদি আরবে বসবাসকারী এক বিদেশী আবদুল্লাহ বিন বায়াহর সাথেও জাহিরির বন্ধুত্ব ছিল।
আবু তুরাব ১৪২৩ হিজরির ২১শে সফর, তারিখে, ৪ মে ২০০২ তারিখে, শনিবার সকালে মৃত্যুবরণ করেন। আবু তুরাব তার ব্যক্তিগত লাইব্রেরিতে থাকাকালীন একজন সহকারীর কাছে তার পায়ের পক্ষাঘাতের কথা বলেন। বাকশক্তি হারিয়ে কালিমা শাহাদাত উচ্চারণ করতে না পারলেও আবু তুরাব আকাশের দিকে ইশারা করে বিছানায় মারা যান। পরদিন সকাল তাকে মক্কার ঐতিহাসিক জান্নাতুল মুয়াল্লা কবরস্থানে দাফন করা হয়।
আবু তুরাব প্রায় পঞ্চাশটি প্রকাশিত গ্রন্থ রচনা করেছেন। তিনি ফার্সি ও উর্দুতে সাবলীল ছিলেন। এছাড়া ভারতের বিভিন্ন ভাষায় কথা বলতে পারতেন। কিন্তু তাঁর বেশিরভাগ লেখাই আরবি ভাষায় ছিল।
বেয়ন্স লাইশরাম

বেয়ন্স লাইশরাম (জন্ম ১৯৯২/১৯৯৩) হলেন উত্তর-পূর্ব ভারতের প্রথম প্রকাশ্যে লিঙ্গান্তরকামী ডাক্তার। এবং ২০২১ সাল পর্যন্ত, তিনি মণিপুর রাজ্যের একমাত্র লিঙ্গান্তরকামী ডাক্তার। বেয়ন্স ইম্ফলের শিজা হাসপাতাল ও গবেষণা ইনস্টিটিউটের একজন আবাসিক মেডিকেল অফিসার (আর এম ও)।
তিন ভাইবোনের মধ্যে বেয়ন্স লাইশরাম সবার ছোট। তার বাবা একজন বাস চালক ছিলেন।
লাইশরাম ২০১১ সালে "রিজিওনাল ইনস্টিটিউট অফ মেডিকেল সায়েন্সেস" (আর আই এম এস) থেকে এম বি বি এস পাশ করেন।
নয়াদিল্লির বাবু জগজীবনরাম মেমোরিয়াল হাসপাতালে কিছুদিন কাজ করার পর, তিনি শিলংয়ের নর্থ ইস্টার্ন ইন্দিরা গান্ধী রিজিওনাল ইনস্টিটিউট অফ হেলথ অ্যান্ড মেডিকেল সায়েন্সেস (এন ই আই জি আর আই এইচ এম এস) -এ এক বছর জুনিয়র আবাসিক ডাক্তার হিসেবে কাজ করেন। ২০১৯ সালের নভেম্বরে তিনি ইম্ফলের শিজা হাসপাতাল ও গবেষণা কেন্দ্রে আবাসিক চিকিৎসা কর্মকর্তা (আর এম ও) হিসেবে যোগদান করেন। তিনি কোভিড-১৯ মহামারীর সময় সেখানে রোগীদের চিকিৎসার সাথে জড়িত ছিলেন।
২০২০ সাল থেকে তিনি প্লাস্টিক সার্জারিতে স্নাতকোত্তর পড়াশুনা করছেন।
লাইশরাম যখন ইম্ফলের মানব সম্পদ উন্নয়ন (এইচ আর ডি) বিদ্যালয়ে ৮ম শ্রেণীতে পড়তেন, তখন তিনি বুঝতে শুরু করেন যে তিনি লিঙ্গান্তরকামী, সিসজেন্ডার নন। এম বি বি এসের তৃতীয় বর্ষে পড়ার আগে পর্যন্ত তিনি কাউকে বলেননি যে তার নারী লিঙ্গ পরিচয় রয়েছে। ২০১৩ সালে তিনি তার পরিবারের সাথে দেখা করতে আসেন। কিন্তু তার পরিবারের মন খারাপ এবং তার বাবার আত্মহত্যার চেষ্টার কারণে তিনি প্রকাশ্যে আসেননি। একই বছর, ২০১৩ সালে "মিস ট্রান্স কুইন নর্থ ইস্ট" সৌন্দর্য প্রতিযোগিতায় অংশগ্রহণের পর তিনি তাঁর নাম পরিবর্তন করে বেয়ন্স রাখেন।
২০২০ সালে লাইশরাম বলেছিলেন:"বন্ধুরা আমাকে গালি দিত, আমি যেখানেই যেতাম তারা আমাকে কটূক্তি করত। মানসিক নির্যাতন এড়াতে আমি নিজেকে লুকিয়ে রেখেছিলাম। আমার পরিচয় প্রতিষ্ঠা করা এবং লোকেদের তা গ্রহণ করানোর জন্য এটি ছিল একটি অবিরাম সংগ্রাম।"২০১৬ সালের দিকে, তিনি একজন লিঙ্গান্তরকামী মহিলা (মৈতৈ ভাষা : Nupi Maanbi) হিসেবে নিজেকে পরিচয় দিতে শুরু করেন পুদুচেরিতে তার লিঙ্গ-নিশ্চিতকরণ অস্ত্রোপচার হয়েছিল। ২০২০ সাল নাগাদ তিনি তাঁর বাবা-মায়ের সাথে পুনরায় মিলিত হয়েছিলেন।
কিংডম এরিনা

কিংডম এরিনা, পূর্বে নির্মাণের সময় বুলেভার্ড হল নামেও পরিচিত, এটি সৌদি আরবের রাজধানী রিয়াদে অবস্থিত একটি বহুমুখী স্টেডিয়াম। স্টেডিয়ামটির ফুটবল ম্যাচের জন্য প্রায় ২৭,০০০ দর্শক বসার ব্যবস্থা রয়েছে।
স্টেডিয়ামটি ১৮০ দিনের মধ্যে নির্মিত হয়েছিল এবং ২০টি বিলাসবহুল বাক্স সহ ৩০,০০০ দর্শকের থাকার ব্যবস্থা করেছিল। এটিতে একটি প্রত্যাহারযোগ্য ছাদ এবং কেন্দ্রের উপরে স্থগিত একটি চার-পার্শ্বযুক্ত ভিডিও স্ক্রিন রয়েছে। সেপ্টেম্বর ২০২৩-এ, কিংডম হোল্ডিং কোম্পানি আল-হিলালের স্বাগতিক মাঠ হিসাবে স্টেডিয়ামটি পরিচালনার অধিকার অর্জন করে। চুক্তির অংশ হিসাবে, এটি স্টেডিয়ামের নামকরণের অধিকারও পেয়েছিল।
২৯শে জানুয়ারি ২০২৪-এ, স্টেডিয়ামে প্রথম ফুটবল ম্যাচটি ছিল আল-হিলাল এবং ইন্টার মায়ামির মধ্যে একটি প্রীতি ম্যাচ হিসেবে আয়োজন করে (২০২৪ রিয়াদ সিজন কাপের সাথে সম্পর্কিত), যা আল হিলাল ৪–৩ গোলের ব্যবধানে জয় লাভ করে।
৮ই ফেব্রুয়ারি ২০২৪-এ, স্টেডিয়ামটি বৃহত্তম আচ্ছাদিত ফুটবল স্টেডিয়ামের জন্য দুটি গিনেস বিশ্ব রেকর্ড এবং একটি ইনডোর আচ্ছাদিত স্টেডিয়ামের সর্বোচ্চ ক্ষমতা অর্জন করে।
রিয়াদ সিজন কাপ
ক্যাফ সুপার কাপ 
সাফ মহিলা কাপ ফাইনাল
তুলসী গৌড়া

তুলসী গৌড়া (১৯৩৭ বা ১৯৩৮ - ১৬ই ডিসেম্বর ২০২৪) ছিলেন হোন্নালি গ্রামের একজন ভারতীয় পরিবেশবিদ। তিনি ৩০,০০০ এরও বেশি চারা রোপণ করেছিলেন এবং বন বিভাগের নার্সারিগুলির দেখাশোনা করেছিলেন। তাঁর কাজ ভারত সরকার এবং অন্যান্য সংস্থা কর্তৃক সম্মানিত হয়েছে। ২০২১ সালে, ভারত সরকার তাঁকে দেশের চতুর্থ সর্বোচ্চ বেসামরিক পুরস্কার পদ্মশ্রী প্রদান করে। যেকোনো প্রজাতির গাছের মাতৃগাছ চিনতে পারার ক্ষমতার জন্য তিনি "অরণ্যের বিশ্বকোষ" নামে পরিচিত।
তুলসী গৌড়া ভারতের কর্ণাটক রাজ্যের উত্তর কন্নড় জেলার অন্তর্গত হোন্নাল্লি গ্রামের হালাক্কি উপজাতি পরিবারে জন্মগ্রহণ করেন। দক্ষিণ ভারতের একটি রাজ্য কর্ণাটক তার ইকো-ট্যুরিজমের জন্য পরিচিত, সেখানে পঁচিশটিরও বেশি বন্যপ্রাণী অভয়ারণ্য এবং পাঁচটি জাতীয় উদ্যান রয়েছে।
তুলসী গৌড়া একটি দরিদ্র পরিবারে জন্মগ্রহণ করেছিলেন এবং তাঁর ২ বছর বয়সে তাঁর বাবা মারা যান। তাই বড় হওয়ার পরই তাঁকে তাঁর মায়ের সাথে স্থানীয় একটি নার্সারিতে দিনমজুর হিসেবে কাজ করতে হয়েছিল। তিনি কোন আনুষ্ঠানিক শিক্ষা গ্রহণ করেননি বা পড়তে শেখেননি।
নার্সারিতে, তুলসী গৌড়া বীজের যত্ন নেওয়ার দায়িত্বে ছিলেন, সেই বীজগুলি দিয়ে কর্ণাটক বন বিভাগে চাষ করা হত এবং ফসল সংগ্রহ করা হত। বিশেষ করে আগাসুর বীজতলার অংশ হিসেবে তৈরি বীজের জন্য তিনি যত্ন নিতেন। তিনি তাঁর মায়ের সাথে ৩৫ বছর ধরে দিনমজুর হিসেবে নার্সারিতে কাজ করে গেছেন, এরপর সংরক্ষণের প্রতি তাঁর কাজের স্বীকৃতিস্বরূপ এবং উদ্ভিদবিদ্যার জ্ঞানের জন্য তাঁকে একটি স্থায়ী পদের প্রস্তাব দেওয়া হয়। সত্তর বছর বয়সে অবসর নেওয়ার আগে তিনি ১৫ বছর ধরে এই স্থায়ী পদে নার্সারিতে কাজ করেছিলেন। নার্সারিতে থাকাকালীন, তিনি জমির ঐতিহ্যবাহী জ্ঞান ব্যবহার করে বন বিভাগের বনায়ন প্রচেষ্টায় অবদান রেখেছিলেন এবং সরাসরি কাজ করেছিলেন। চারা রোপণের পাশাপাশি, তিনি চোরাশিকারি এবং বনের আগুন থেকে বন্যপ্রাণী ধ্বংস রোধ করার জন্য কাজ করেছিলেন।
তুলসী গৌড়া ষাট বছরেরও বেশি সময় ধরে কর্ণাটক বন বিভাগে কাজ করেছেন। তাঁর কাজের পরিধির মধ্যে ছিল একটি কমিউনিটি রিজার্ভ, পাঁচটি ব্যাঘ্র সংরক্ষণাগার, পনেরটি সংরক্ষণাগার এবং ত্রিশটি বন্যপ্রাণী অভয়ারণ্য। কর্ণাটক বন বিভাগের লক্ষ্য ছিল যে, সম্প্রদায় এবং গ্রামগুলিকে প্রকৃতির সাথে পুনরায় সংযুক্ত করা, এমন একটি ভবিষ্যতের দিকে কাজ করা যেখানে রাজ্যের এক-তৃতীয়াংশ এলাকা বন বা বৃক্ষরাজি দ্বারা আচ্ছাদিত থাকবে।
তুলসী গৌড়া ২০২৪ সালের ১৬ই ডিসেম্বর ৮৬ বছর বয়সে মারা যান।
১৯৮৬ সালে, তুলসী গৌড়া ইন্দিরা প্রিয়দর্শিনী বৃক্ষমিত্র পুরস্কার পেয়েছিলেন, এটি আইপিভিএম পুরস্কার নামেও পরিচিত। আইপিভিএম পুরস্কার বনায়ন এবং বর্জ্যভূমি উন্নয়নে ব্যক্তি বা প্রতিষ্ঠানের অগ্রণী অবদানের স্বীকৃতি দেয়।
১৯৯৯ সালে, তিনি কর্ণাটক রাজ্যোৎসব পুরস্কার পান, যা কখনও কখনও কন্নড় রাজ্যোৎসব পুরস্কার নামেও পরিচিত, এটি "ভারতের কর্ণাটক রাজ্যের দ্বিতীয় সর্বোচ্চ বেসামরিক সম্মান"। এটি প্রতি বছর কর্ণাটক রাজ্যের ষাটের বেশি বয়সী বিশিষ্ট নাগরিকদের দেওয়া হয়।
২০২০ সালের ৮ই নভেম্বর ভারত সরকার তাঁকে পদ্মশ্রী পুরস্কারে ভূষিত করে, এটি ভারতের নাগরিকদের জন্য চতুর্থ সর্বোচ্চ পুরস্কার। পদ্মশ্রী পুরস্কারটি প্রতি বছর ভারতের প্রজাতন্ত্র দিবসে ভারত সরকার কর্তৃক প্রদত্ত একটি পুরস্কার। তুলসী গৌড়া বলেন যে, পদ্মশ্রী পেয়ে তিনি খুশি হলেও, তিনি "বন এবং গাছপালাকে বেশি মূল্য দেন"।
দিয়ারা জরিপ

দিয়ারা জরিপ বা Diara Survey হলো পাকিস্তান সরকার (পরবর্তীতে বাংলাদেশ সরকার) কর্তৃক পরিচালিত ভূমি জরিপ, যা ১৯৬২ সাল থেকে এখনও পরিচালিত হয়ে আসছে যাকে দিয়ারা জরিপ নামে অবহিত করা হয়।
দিয়ারা জরিপ হলো দরিয়া সম্পর্কিত জরিপ। বাংলাদেশ নদীমাতৃক দেশ হওয়াতে প্রতিনিয়ত নদী বাঙ্গনের ফলে বিস্তীর্ণ এলাকা সাগরগর্ভে বিলিন হয়ে যায়। যার ফলে সীমারেখা ও স্বত্বের পরিবর্তন হয় আবার কোথাও কোথাও নতুন চর জেগে ওঠে, এসব নতুন ভূখন্ড (চর) নতুন জরিপ করা হয় তাকেই দিয়ারা জরিপ বলে। দরিয়া (নদী) শব্দটি হতে দিয়ারা শব্দটির উৎপত্তি হয়েছে।
নদী বাঙ্গন এলাকা জরিপ করার জন্য দিয়ারা সেটেলমেন্ট অফিসারের নেতৃত্বে ৪টি (রাজশাহী, নরসিংদী, চট্রগ্রাম ও বরিশাল) এলাকাই ১৮৬২ সালে বেশ কয়েকটি আঞ্চলিক অফিস ও ক্যাম্পের মাধ্যমে সারাদেশের সুনির্দির্ষ্ট কিছু মৌজায় এ জরিপ কাজ পরিচালিত হয়। দিয়ারা জরিপে সাধারন জরিপের জন্য প্রযোজ্য সকল স্তর অনুসরন করে পয়স্তি ভূমির(চর) নক্রা ও রেকর্ড প্রস্তুত করা হয়
মজিদ আল শামরানি

মজিদ আল শামরানি একজন সৌদি রেফারি। তিনি সৌদি প্রো লিগ ও কিংস কাপ এবং আরব ক্লাব চ্যাম্পিয়ন্স কাপের ম্যাচ গুলি পরিচালনা করেন।
আল শামরানিকে ২০২৪ এএফসি অনূর্ধ্ব-২৩ এশিয়ান কাপের অন্যতম রেফারি হিসেবে নির্বাচিত করা হয়েছিল।
হেলেন চমন লাল

হেলেন চমন লাল (১৯১০ বা ১৯১২ - ২০০৩), যাঁর নাম কখনও কখনও হেলেন চমনলাল বানানে লেখা হয়, এবং হেলেন লাল নামেও পরিচিত, ছিলেন একজন ভারতীয় শিল্প ও অলঙ্কার সংগ্রাহক। ভারতীয়-হাঙ্গেরিয়ান শিল্পী অমৃতা শের-গিলের একটি চিত্রকর্মের বিষয়বস্তু ছিলেন তিনি।
হেলেন লাল চিকিৎসাশাস্ত্রে স্নাতক ডিগ্রি অর্জন করেন, যদিও তিনি কখনও অনুশীলন করেননি। ১৯৩৬ সালে, তিনি ভারতীয় রাজনীতিবিদ এবং কূটনীতিক দিওয়ান চমন লালকে বিয়ে করেন। তিনি তাঁর জীবনের শেষ বছরগুলি ইংল্যান্ডে কাটিয়েছেন।
হেলেন চমন লাল, জন্মসূত্রে আলি খান, ১৯১০ সালে অথবা ১৯১২ সালে অমৃতসরে জন্মগ্রহণ করেন। তাঁর পিতা ছিলেন একজন অভিজাত পাঠান ও ব্যারিস্টার বদরুল ইসলাম আলি খান এবং তাঁর মা ছিলেন ব্রিটিশ মহিলা ভায়োলেট লাভ। তাঁর বোন ছিলেন লীলা সিক্রি, যিনি এস এম সিক্রিকে বিয়ে করেছিলেন। হেলেন লাল ১৯৩৪ সালে চিকিৎসাবিদ্যায় স্নাতক হন, যদিও কখনও চিকিৎসাবিদ্যায় চর্চা করেননি।
১৯৩৬ সালে, তাঁর বাবার ইচ্ছার বিরুদ্ধে, হেলেন লাল ভারতীয় রাজনীতিবিদ এবং কূটনীতিক দিওয়ান চমন লালকে বিয়ে করেন। তাঁরা মাশোবরায় থাকতেন এবং ১৯৩৯ সালে তাঁদের একটি পুত্র সন্তান হয়, যার নাম ছিল রাহুল। তিনি তাঁর মিনিয়েচার এবং গহনার সংগ্রহের জন্য পরিচিত ছিলেন। মিনিয়েচারের মধ্যে ছিল গুলেরের নৈনসুখের আঁকা"অগ্নিকুণ্ডের সামনে বিশ্রামরত বলবন্ত সিং"।
ভারতীয়-হাঙ্গেরীয় শিল্পী অমৃতা শের-গিল তাঁর ঘনিষ্ঠ বন্ধু ছিলেন। ১৯৩৭ সালের নভেম্বরে লাহোরের ফালেত্তি'স হোটেলে অমৃতার একক প্রদর্শনীর পর, অমৃতা ১৯৩৮ সালের জানুয়ারিতে হেলেন লালদের সাথে হোটেলে অবস্থান করেন এবং প্রতিকৃতি আঁকেন। এর জন্য তিনি সাধারণত মাথাপিছু ৫০০ টাকা নিতেন। তিনি তাঁর বাবা-মাকে লিখেছিলেন যে লাহোরে, তিনি তাঁর বেশিরভাগ সময় লালদের সাথে কাটান যাঁরা "আমার [তার] প্রতি ভালো ব্যবহার করে" ছিলেন। তিনি হেলেনের একটি প্রতিকৃতি তৈরি শুরু করেছিলেন যার জন্য তিনি কোনও পারিশ্রমিক নিতে চাননি। ১৯৩৮ সালের জানুয়ারিতে লাহোরে প্রতিকৃতিটি সম্পূর্ণ হয়েছিল। অমৃতার ভাগ্নে ভিভান সুন্দরমের মতে, চিত্রকর্মটি কোথায় আছে তা জানা নেই।
১৯৪১ সালের ডিসেম্বরে অমৃতা শের-গিল মারা গেলে, হেলেন লাল তাঁর পাশে ছিলেন।
পরে হেলেন তাঁর ছেলের কাছে থাকার জন্য ইংল্যান্ডে চলে যান, ছেলেটি তার স্ত্রীর থেকে আলাদা হয়ে গিয়েছিল। পরে তাঁর ছেলে ভারতে একটি বাড়িতে আগুনে পুড়ে মারা যায়, সম্ভবত তার জ্বলন্ত সিগারেটের কারণেই।
হেলেন লাল তাঁর শেষ বছরগুলি ইংল্যান্ডে কাটিয়েছেন। তিনি ২০০৩ সালে মারা যান।
ডায়ানা ফক্স কার্নি

ডায়ানা ফক্স কার্নি ( "জন্ম" : ১৯৬৫ ) একজন ব্রিটিশ অর্থনীতিবিদ এবং লেখিকা যিনি কানাডার প্রধানমন্ত্রীর স্ত্রী এবং ২০২৫ সাল থেকে কানাডার ২৪তম প্রধানমন্ত্রী মার্ক কার্নির স্ত্রী। 
উন্নয়নশীল দেশগুলিতে বিশেষজ্ঞ, তিনি বিভিন্ন পরিবেশগত এবং সামাজিক ন্যায়বিচারের ক্ষেত্রে সক্রিয়। তিনি বেশ কয়েকটি বই লিখেছেন এবং বিভিন্ন গবেষণা নেতৃত্বের পদে দায়িত্ব পালন করেছেন। 
ডায়ানা ফক্স ১৯৬৫ সালে যুক্তরাজ্যের একটি ধনী শূকর পালনকারী পরিবারে জন্মগ্রহণ করেন। তিনি উইল্টশায়ারের মার্লবরো কলেজে পড়াশোনা করেছেন। তিনি অক্সফোর্ড বিশ্ববিদ্যালয় থেকে দর্শন, রাজনীতি এবং অর্থনীতিতে ডিগ্রি এবং কৃষি অর্থনীতিতে স্নাতকোত্তর ডিগ্রি এবং পেনসিলভানিয়া বিশ্ববিদ্যালয় থেকে আন্তর্জাতিক সম্পর্কের উপর স্নাতকোত্তর ডিগ্রি অর্জন করেছেন। ফক্স কার্নি কানাডা এবং যুক্তরাজ্যের থিঙ্ক ট্যাঙ্কগুলিতে সিনিয়র ভূমিকা পালন করেছেন, মূলত শক্তি এবং জলবায়ুর উপর দৃষ্টি নিবদ্ধ করে। তিনি আফ্রিকায় কৃষি গবেষক হিসেবে দাতব্য সংস্থা IPPR-এর জন্য কাজ করেছেন এবং যুক্তরাজ্যে পাই ক্যাপিটালের নির্বাহী পরিচালক হিসেবেও দায়িত্ব পালন করেছেন। ফক্স কার্নি সেভ দ্য চিলড্রেন, ফ্রেন্ডস অফ দ্য রয়েল একাডেমি, অ্যাশডেন, ক্লায়েন্টআর্থ, শেল ফাউন্ডেশন এবং বিয়ন্ডনেটজিরোর বোর্ডে কাজ করেছেন। ২০২১ সালের অক্টোবরে, ফক্স কার্নিকে উইলিস টাওয়ার্স ওয়াটসন তাদের পুরষ্কারপ্রাপ্ত জলবায়ু স্থিতিস্থাপকতা কেন্দ্রে কৌশলগত উপদেষ্টা হিসেবে নিযুক্ত করেছিলেন। ফক্স কার্নি ২০২১ সালের মে মাস থেকে ইউরেশিয়া গ্রুপে জেরাল্ড বাটসের সাথে একজন সিনিয়র উপদেষ্টা হিসেবে কাজ করছেন। 
ডায়ানা ফক্স কার্নি হলেন ক্রিস্টোফার ফক্স এবং জেনিফার অ্যাটকিনসনের কন্যা। তার বোন তানিয়া ২০০০ সালে তৃতীয় ব্যারন রদারউইক রবিন কেজারকে বিয়ে করেন। অক্সফোর্ড বিশ্ববিদ্যালয়ে পড়ার সময় কার্নির স্বামী মার্কের সাথে দেখা হয়। ১৯৯৪ সালের জুলাই মাসে, মার্ক যখন তার ডক্টরেট থিসিস শেষ করছিলেন, তখন এই দম্পতি বিয়ে করেন। তাদের চারটি সন্তান রয়েছে এবং তারা টরন্টোতে বসবাস করতেন, তারপর অটোয়ার রকক্লিফ পার্ক এলাকায় চলে আসেন এবং তারপর ২০১৩ সালে লন্ডনে চলে আসেন। ২০১৩ সালে, ফক্স কার্নি তার স্বামীর প্রতি সপ্তাহে ৭,৭০০ ডলারের আবাসন ভাতা অপর্যাপ্ত বলে মন্তব্য করার পর আন্তর্জাতিক সংবাদমাধ্যমের শিরোনামে আসেন। ২০২০ সালে কার্নি ব্যাংক অফ ইংল্যান্ড থেকে পদত্যাগ করলে তারা অটোয়াতে ফিরে আসেন। তার মেয়ে ক্লিও হার্ভার্ড বিশ্ববিদ্যালয়ে পড়াশোনা করে।
কাসর হায়র শারকি

কাসর আল-হায়র আল-শারকি ( অর্থ: পূর্ব আল-হায়র প্রাসাদ' বা 'পূর্ব দুর্গ' ) সিরিয়ার মরুভূমির মাঝখানে অবস্থিত একটি দুর্গ ( "কাসর" )। এটি উমাইয়া খলিফা হিশাম ইবনে আব্দুল মালিক ৭২৮-২৯ খ্রিস্টাব্দে নির্মাণ করেছিলেন। এ এলাকায় মরুভূমির প্রাণীকুল প্রচুর ছিল। এটি স্পষ্টতই সামরিক এবং শিকারের ঘাঁটি হিসেবে ব্যবহৃত হত। প্রাসাদটি কাসর আল-হায়র আল-ঘারবির মত দেখতে একই। এক বছর আগে এখানে নিকটে দুর্গ প্রাসাদ নির্মাণ করা হয়েছিল। এটি তথাকথিত মরুভূমির দুর্গগুলির মধ্যে একটি।
কসর আল-হায়র আল-শারকি আল-সুখনা থেকে ২৮ কিলোমিটার (১৭ মাইল) এবং সার্জিওপোলিস (রুসাফা) থেকে ১০০ কিলোমিটার (৬২ মাইল) দূরে অবস্থিত। বিশ্রি পর্বতের কাছে পালমিরান মধ্য পর্বতমালার নিকটে এটির অবস্থান ছিল।
সিরিয়ার গৃহযুদ্ধের সময়, ২০১৩ সালে কসর আল-হায়র আল-শারকি সশস্ত্র গোষ্ঠীদের দ্বারা দখল করা হয়েছিল। তারপর আইএসআইএস এটি দখল করে। দুর্গটি লুটপাট ও ভাঙচুরের মাধ্যমে ক্ষতিগ্রস্ত হয়েছে। দর্শনার্থীদের জন্য তৈরি ঘরেও চুরি সংঘটিত হয়। সিরিয়ার সেনাবাহিনী ২২ আগস্ট ২০১৭ তারিখে দুর্গটি পুনরুদ্ধার করে।
অন্যান্য উমাইয়া স্থাপত্যের মতো, এর নির্মাণ শৈলী বাইজান্টাইন এবং সাসানীয় স্থাপত্য দ্বারা প্রভাবিত ছিল।
প্রাসাদটি একটি বৃহৎ খোলা উঠোন নিয়ে গঠিত যা পুরু প্রাচীর এবং দুর্গ দ্বারা বেষ্টিত সিরিয়ায় প্রাসাদের তালিকা রয়েছে। ধ্বংসাবশেষ তিনটি প্রধান উপাদান নিয়ে গঠিত, যা ছোট ঘের, বৃহৎ ঘের এবং বাইরের ঘের নামে পরিচিত। এটির প্রতিটির আকৃতি এবং কার্যকারিতা ভিন্ন। প্রাসাদে কক্ষ, খিলান এবং স্তম্ভের অবশেষ রয়েছে। এটিকে দেখতে একটি বিশাল রাজকীয় কমপ্লেক্সের অংশ বলে মনে হয়। প্রাসাদের মধ্যে ছোট কাঠামো, একটি অভ্যর্থনা হল, একটি মসজিদ, একটি বড় স্নানাগার, বাগান, প্রাঙ্গণ এবং একটি জটিল জল নিয়ন্ত্রণ ব্যবস্থা অন্তর্ভুক্ত ছিল। প্রাসাদের কাঠামো সূক্ষ্ম দানাদার চুনাপাথর দিয়ে তৈরি করা হয়েছে বলে মনে করা হয়। এটির রঙ তৈলস্ফটিকের মতো। এই কাঠামোগুলো জটিল এবং দৃষ্টিনন্দন। পাথরের পাশাপাশি, এই দুর্গুগুলোতে ইট ও স্টুকো ব্যবহার করে তৈরি চমৎকার নকশাও দেখা যায়। বৃহত্তর প্রাসাদটি কয়েক তলা বিশিষ্ট। প্রাসাদে একটি বিশাল গেট এবং অনেকগুলি দুর্গ রয়েছে। প্রতিরক্ষামূলক ব্যবস্থা হিসেবে দুর্গুগলি তৈরি করা হয়নি। জলপাই বাগানও ছিল। প্রাসাদগুলিতে লম্বা খাল দিয়ে নিকটবর্তী বাইজেন্টাইন গির্জা থেকে জল সরবরাহ করা হত।
কসর আল-হায়র আল-শারকি চতুর্দশ শতাব্দীর শুরুতে পরিত্যক্ত হয়েছিল। ফলে প্রাথমিক ইসলামিক যুগে নগর জীবন, বিন্যাস এবং পরিকল্পনা অধ্যয়নের জন্য একটি অভূতপূর্ব সুযোগ তৈরি হয়। ১৯৬৪ থেকে ১৯৭১ সালের মধ্যে ছয়টি মৌসুমে প্রখ্যাত ইসলামিক শিল্প ইতিহাসবিদ ওলেগ গ্রাবার এই স্থানটি খনন করেছিলেন। প্রত্নতাত্ত্বিক অনুসন্ধানে এখানে পরিবেশগত পরিবর্তন, অলংকরণশৈলী, সিরামিক ও মুদ্রাসহ নানা ঐতিহাসিক নিদর্শন পাওয়া যায়। ফলে গবেষকদের জন্য অত্যন্ত গুরুত্বপূর্ণ তথ্য পাওয়া সহজ হয়। এই প্রাসাদের কিছু সাজানো অংশ দামেস্কের জাতীয় জাদুঘরে সংরক্ষিত হয়েছে। দেইর এজ-জোর জাদুঘরে গেটটি পুনর্নির্মাণ করা হয়েছে।
এই স্থানটি ৮ জুন ১৯৯৯ সালে ইউনেস্কোর বিশ্ব ঐতিহ্য সম্ভাব্য তালিকায় সাংস্কৃতিক বিভাগে অন্তর্ভুক্ত করা হয়।
দস্তগীর সাহিব

দস্তগীর সাহিব হল ভারতের জম্মু ও কাশ্মীরের কেন্দ্রশাসিত অঞ্চল শ্রীনগরের খানিয়ার এলাকায় অবস্থিত একটি সুফি মাজার এবং মসজিদ। এই মাজারে মুহাম্মদের বংশধর সুফি সাধক আব্দুল কাদির জিলানী (১০৭৭-১১৬৬) এর স্মৃতিচিহ্ন রক্ষিত আছে। তিনি এই অঞ্চলে কখনও পা না রাখা সত্ত্বেও উপমহাদেশ জুড়ে গভীর শ্রদ্ধা অর্জন করেছিলেন।
এই মাজারটি কাশ্মীরের সামাজিক-রাজনৈতিক পরিস্থিতিতে গুরুত্বপূর্ণ ভূমিকা পালন করেছে। ১৯৯১ সালের ৮ মে, আধাসামরিক বাহিনী মাজারে সাধারণ নাগরিকদের ওপর গুলি চালায়। ফলে ১৮ জন নিহত এবং ৪৪ জন আহত হয়। ২০০৩ সাল থেকে এই মাজারটি কেন্দ্রীয় ওয়াকফ পরিষদ দ্বারা পরিচালিত হচ্ছে।
দস্তগীর সাহিবের অভ্যন্তরীণ স্থানগুলো তার চিত্তাকর্ষক নকশার জন্য বিখ্যাত, যা উপাসকদের জন্য স্থান প্রদান করে। ছাদটি ঐতিহ্যবাহী ‘খাতামবন্দ’ শৈলীতে তৈরি করা হয়েছে। এতে অসংখ্য স্ফটিক ঝাড়বাতি রয়েছে। দেয়ালগুলো বিস্তৃত পেপিয়ার-ম্যাশে কাজ দিয়ে সজ্জিত। এটি মাজারের সজ্জা উপাদানগুলোকে আধুনিক স্থাপত্যে আলাদা করে তোলে। মাজারটি প্রায় ৭৪০ বর্গমিটার (৮,০০০ বর্গফুট) এলাকা জুড়ে বিস্তৃত। যদিও সময়ের সাথে সাথে এর মূল কাঠামোতে কিছু পরিবর্তন এসেছে।
দস্তগীর সাহিব প্রায় ২০০ বছরের পুরনো এবং এটি হযরত আবদুল কাদির জিলানির স্মৃতির প্রতি উত্সর্গীকৃত। এখানে মুই পাক সংরক্ষিত রয়েছে। এটি হযরত জিলানির পবিত্র কেশগুচ্ছ বলে বিশ্বাস করা হয়। ১৮০৬ সালে কান্দাহার থেকে একজন বণিক কাশ্মীরে এ কেশগুচ্ছ এনেছিলেন বলে জানা গেছে। এতে একটি পুরাতন কুরআনও রয়েছে। ষষ্ঠ শতাব্দীর আলী ইবনে আবি তালিব কুফি লিপিতে এই কুরআন লিখেছিলেন বলে বিশ্বাস করা হয়। জানা গেছে, ১৮৪৫ থেকে ১৮৫৪ সালের মধ্যে মীর হোসেন কাদরির পৃষ্ঠপোষকতায় এই মাজারটি নির্মিত হয়েছিল। তিনি এই অঞ্চলের ধর্মীয় ভবন নির্মাণে উল্লেখযোগ্য অবদান রেখেছিলেন।
রাজ্যের সাংস্কৃতিক একাডেমি কর্তৃক প্রকাশিত "কাশ্মীর এনসাইক্লোপিডিয়া" থেকে জানা যায় যে, এই কাঠামোটি প্রথমে ১৭৬৭ সালে নূর খান বামজাইয়ের শাসনকালে সৈয়দ গোলাম-উদ-দিন আজাদ দ্বারা প্রতিষ্ঠিত হয়েছিল। তিনি শাহ সখি মুহাম্মদ ফজিলের বংশধর ছিলেন। তিনি কাশ্মীরে কাদরি তরিকা প্রবর্তন করেছিলেন। ১৮৭৯ সালে আগুনের কারণে ব্যাপক ক্ষতি হওয়ার পর মাজারটি মেরামত ও সম্প্রসারণ করা হয়। এই সময়ে এর চূড়ার সূচালো গোলাকার অংশটি সোনা দিয়ে মোড়া হয়।
এটি খানয়ারের কার্যকলাপের কেন্দ্রস্থল এবং এর চারপাশে একটি বড় বাজার রয়েছে। আব্দুল কাদির জিলানির উরস বা জন্মদিনে, কাশ্মীরের বিভিন্ন স্থান থেকে হাজার হাজার মানুষ এখানে আল্লাহর কাছে প্রার্থনা করতে এবং জিয়ারত দেখতে আসেন। মাজারের ভেতরে পাঁচটি সমাধি রয়েছে। বলা হয়, এখানে শেখ সৈয়দ আব্দুল কাদির জিলানির কাদরি সিলসিলার একজন শিক্ষার্থীর সমাধি রয়েছে।
২৫ জুন ২০১২ তারিখে অগ্নিকাণ্ডে মন্দিরটি মারাত্মকভাবে ক্ষতিগ্রস্ত হয়। তবে আগুনরোধী ভল্টে রক্ষিত সাধকের স্মৃতিচিহ্নগুলো ক্ষতিগ্রস্ত হয়নি। মাজারটি পরে তার মূল অবস্থায় পুনরুদ্ধার করা হয়।
শীলা এফ ইরানি

শীলা এফ ইরানি (১২ই জুন ১৯২২ - ১০ই এপ্রিল ২০০৩) ছিলেন একজন ভারতীয় শিক্ষক, শিক্ষাবিদ এবং মানবতাবাদী। দ্বিতীয় বিশ্বযুদ্ধের সময় স্বেচ্ছাসেবক হিসেবে একজন নার্সের কাজ করার জন্য তিনি ভাইসরয়ের সার্টিফিকেট অফ মেরিট পেয়েছিলেন। তিনি দশম লোকসভার (১৯৯৫-৯৬) এবং কর্ণাটক বিধানসভার (১৯৬৯-৭৮) মনোনীত সদস্য ছিলেন।
শীলা ১৯২২ সালের ১২ই জুন নৈনিতালে জন্মগ্রহণ করেন। তাঁর বাবা ছিলেন জর্জ এগবার্ট ফার্গুসন এবং মা উনা মড ফার্গুসন। তিনি বোম্বে (বর্তমানে মুম্বই) থেকে তাঁর শিক্ষক প্রশিক্ষণ পাঠ্যক্রম সম্পন্ন করেন।
শীলা ইরানি দিল্লিতে একজন নার্সারি শিক্ষিকা হিসেবে নিজের কর্মজীবন শুরু করেছিলেন। দ্বিতীয় বিশ্বযুদ্ধের সময়, তিনি সেন্ট জনস অ্যাম্বুলেন্স বাহিনীতে একজন স্বেচ্ছাসেবক হিসেবে নার্সের কাজ করেছিলেন। তাঁর সেবার জন্য, তাঁকে ভাইসরয়ের সার্টিফিকেট অফ মেরিট প্রদান করা হয়েছিল। ১৯৬৮ সালে, তিনি কর্ণাটকের মহীশূরে আইডিয়াল জাওয়া রোটারি চিলড্রেন'স স্কুল প্রতিষ্ঠা করেন। এটি শহরের সবচেয়ে মর্যাদাপূর্ণ স্কুলগুলির মধ্যে একটিতে পরিণত হয়। শীলা ইরানি মানবিক কাজেও জড়িত ছিলেন, তিনি মহীশূরে কুষ্ঠরোগীদের সেবা করতেন, একটি অনাথ আশ্রমের সহ-সভাপতি এবং একটি মিশন হাসপাতালের ট্রাস্টি হিসেবে কাজ করতেন। তিনি একটি স্বাস্থ্যালয়ের বোর্ডেও ছিলেন এবং বেঙ্গালুরুতে অবস্থিত দ্য ফ্র্যাঙ্ক অ্যান্থনি পাবলিক স্কুল ও ক্যাথেড্রাল হাই স্কুলের নির্বাহী সদস্য হিসেবে দায়িত্ব পালন করেছিলেন।
১৯৬৮ সালে, শীলা ইরানি কর্ণাটক বিধানসভায় মনোনীত হন, সেখানে তিনি ১৯৭৮ সাল পর্যন্ত সদস্য ছিলেন। ১৯৯৩ থেকে ১৯৯৫ সালের মধ্যে তিনি মহীশূর বিশ্ববিদ্যালয়ের সিনেটে দায়িত্ব পালন করেন। ১৯৯৫ সালে, তিনি অ্যাংলো-ইণ্ডিয়ানদের জন্য সংরক্ষিত আসনগুলির একটিতে দশম লোকসভায় মনোনীত হন। তিনি অ্যাংলো-ইণ্ডিয়ান অ্যাসোসিয়েশনের সহ-সভাপতি ছিলেন।
শিলা ইরানি চামুণ্ডি শিশু সদনও তৈরি করেছিলেন।
শীলা ইরানি ব্যবসায়ী ফারুক কে. ইরানিকে বিয়ে করেন, ফারুক মহীশূরের বিখ্যাত ইয়েজদি ব্র্যাণ্ডের মোটরসাইকেলের নির্মাতা আইডিয়াল জাওয়া ইণ্ডিয়া প্রাইভেট লিমিটেডের প্রতিষ্ঠাতা এবং সিএমডি ছিলেন। ১৯৫১ সালে তাঁরা একসাথে কর্ণাটকের মহীশূরে স্থানান্তরিত হন এবং তাঁদের দুই ছেলে ও এক মেয়ে হয়। শীলা ২০০৩ সালের ১০ই এপ্রিল মারা যান।
মইনুদ্দিন হাসান ইবনুল শায়খ

মুঈন আল-দীন হাসান ইবনে আল-শায়খ (মৃত্যু: ১০/১২ ফেব্রুয়ারি ১২৪৬) আইয়ুবীয় সুলতান আল-সালিহ আইয়ুবের মিশরের উজির ছিলেন। তিনি ১২৪০ সাল থেকে তার মৃত্যু পর্যন্ত এই পদে অধিষ্ঠিত ছিলেন।
মুঈন আল-দীন আওলাদ আল-শায়খ নামে পরিচিত একটি পরিবারের সদস্য ছিলেন। তার পূর্বপুরুষরা খোরাসান থেকে এসেছিল। তিনি চার ভাইয়ের মধ্যে সবার ছোট ছিলেন। তার বড় ভাইয়েরা ছিলেন ফখর আল-দীন ইউসুফ ইমাদ আল দীন উমর এবং কামাল আল- দীন আহমেদ। তার ভাইদের মতো তিনিও একজন "সুফী" ছিলেন। রাজনীতিতে প্রবেশের আগে তিনি কায়রোতে শাফিঈ ফিকহ শিক্ষা দিতেন।
মইনুদ্দিনকে সুলতান আল-কামিল "উজিরের প্রতিনিধি" (নায়েব আল-উইজারা) হিসেবে নিয়োগ করেছিলেন। ১২৪০ সালে আল-কামিলের মৃত্যুর পর তিনি সেই পরিষদের অংশ ছিলেন। যারা দামেস্কে আল-জাওয়াদ ইউনুসকে শাসক হিসেবে নির্বাচিত করেছিল। একই বছরে আল-কামিলের উত্তরাধিকারী আল-সালিহ আইয়ুব তাকে পূর্ণ উজির পদে উন্নীত করেন। ১২৪৩ সালে তিনি সুলতান এবং সিরিয়ার আইয়ুবীয় আমিরদের মধ্যে সমঝোতার প্রচেষ্টায় অংশ নেন। খোয়ারিজমীয়দের সঙ্গে জোটের ফলে তা ভেঙে পড়ে। পরে, ১২৪৪ সালে, লা ফরবি যুদ্ধে মিশরীয়-খোরাসানী বাহিনী ফ্রাঙ্ক ও সিরিয়ানদের পরাজিত করার পর, আস-সালিহ আইয়ুব তাকে সেনাপতির দায়িত্ব দেন। তাকে দামেস্ক দখলের জন্য পাঠান।
১২৪৫ সালের অভিযানের জন্য মইনুদ্দিনকে পূর্ণ ক্ষমতা দেওয়া হয়েছিল। এর মধ্যে রাজকীয় মণ্ডপ (আল-দিহলীজ আল-সুলতানী) ব্যবহারের অধিকার এবং রাজকীয় কর্মীদের দ্বারা সেবা গ্রহণের অনুমতি ছিল। তিনি গাজায় খোয়ারিজমীয় সেনাবাহিনীর সঙ্গে মিলিত হন এবং সম্মিলিত বাহিনীকে বায়সান হয়ে দামেস্কে নিয়ে যান। দামেস্কের অবরোধ মে মাসে শুরু হয় এবং চার মাসেরও বেশি সময় ধরে চলে। আত্মসমর্পণের বিষয়ে মইনুদ্দিন এবং দামেস্কের উজির আমিন আল-দাওলা মিলে আলোচনা করেছিলেন। এতে তারা সম্মত হয় যে আল-সালিহ ইসমাইল দামেস্ক ছেড়ে দেবেন কিন্তু বালাবাক্ক ধরে রাখবেন। তার মিত্র আল-মনসুর ইব্রাহিম হিমস ধরে রাখবেন। উভয়কেই নিরাপদে যাওয়ার অনুমতি দেওয়া হয় এবং মইনুদ্দিন ২ অক্টোবর দামেস্কে প্রবেশ করেন। এর কিছুক্ষণ পর তিনি আল-সালিহ ইসমাইলকে আটক করার একটি বিলম্বিত আদেশ পান।
দখলের পর মুঈন আল-দীন আল-সালিহ আইয়ুবের প্রতিনিধি (নায়েব আল-সালতানা) হিসেবে দামেস্ক শাসন করেন। তিনি খোয়ারিজমীয়দের মধ্যে ইকতা (জমি) বিতরণ করেন, কিন্তু তারা এটিকে অপর্যাপ্ত মনে করেন। তিনি শিহাব আল-দীন রশীদ আল-কবীরকে দুর্গের গভর্নর (ওয়ালী আল-কালআ) এবং জামাল আল-দীন হারুনকে পবিত্র স্থানের গভর্নর (ওয়ালী আল-মদীনা) হিসেবে নিয়োগ দেন। তিনি আল-সালিহ ইসমাইলের নিয়োগ করা কাজীকে বদলে নিজের একজন বিশ্বস্ত ব্যক্তিকে নিয়োগ করেন।
১২৪৬ সালের ফেব্রুয়ারিতে, দামেস্কের নতুন গভর্নর হুসাম আল-দীন ইবনে আবি আলী তার স্থলাভিষিক্ত হন। কিছুদিন পরেই মইনুদ্দিন টাইফয়েড জ্বরে আক্রান্ত হয়ে মারা যান।
হযরত তাওয়াক্কাল মাস্তান দরগাহ

হযরত তাওয়াক্কাল মাস্তান দরগাহ হল ইসলামের একটি সুফি মাজার। বেঙ্গালুরু শহরের কটনপেটে মাজারটি অবস্থিত। মাজারটির ইতিহাস প্রায় ২০০ বছরের পুরনো। দরগাহটি বেঙ্গালুরু শহরের প্রাচীনতম এবং বৃহত্তম দরগাহ হিসেবে বিবেচিত হয়।
আঠারো শতকের মাঝামাঝি সময়ে বেঙ্গালুরু হায়দার আলীর শাসনাধীন ছিল। হায়দার আলীর রাজত্বকালে, ১৭৬১ খ্রিস্টাব্দে তিনি পাথর দিয়ে দুর্গটি পুনর্নির্মাণের সিদ্ধান্ত নেন। ১৫৩৭ খ্রিস্টাব্দে কেম্পেগৌড়া প্রথমে কাদা ব্যবহার করে দুর্গটি নির্মাণ করেছিলেন। হায়দার আলী জানতে পারেন যে দুর্গ নির্মাণে জড়িত তিনজন তাদের বেতন গ্রহণ করতে অস্বীকার করেছেন। তিনি দুর্গের দায়িত্বে থাকা সামরিক কর্মকর্তা ইব্রাহিম খানকে তাদের সম্পর্কে তথ্য সংগ্রহ করে তার কাছে আনার নির্দেশ দেন। হজরত ইব্রাহিম সাহেব সুফি পীর (জিন্দাওয়ালী) হায়দার আলীকে জানান যে তাদের নাম হজরত তাওয়াক্কল বাবা, হজরত টিপু মাস্তান এবং মানিক মাস্তান। তারা কুম্বারা পেট মসজিদের সুফি সাধক ছিল। যখন হায়দার আলী তাদের বেতন গ্রহণের অনুরোধ করেন, তখন এই তিনজন তাকে উপ্পারা পেটের কাছে একটি মসজিদ নির্মাণের অনুরোধ করেন। তাদের অনুরোধে হায়দার আলী একটি মসজিদ নির্মাণে রাজি হন। ১৭৭৭ খ্রিস্টাব্দে হায়দার আলী মসজিদটির নির্মাণকাজ শুরু করেন। পরে ১৭৮৩ খ্রিস্টাব্দে তার পুত্র টিপু সুলতান মসজিদটির কাজ সম্পন্ন করেন। তাওয়াক্কাল বাবা ১৭৭৭ খ্রিস্টাব্দে মসজিদে মারা যান। এই তথ্যটি ভবনের ভেতরে অবস্থিত সমাধির শীর্ষে থাকা শিলালিপির লেখা থেকে জানা যায়নি।
এই দরগাহের বিশেষ বৈশিষ্ট্য এবং একতার প্রতীক হলো প্রতি বছর যখন বিখ্যাত বেঙ্গালুরু করগা উৎসব অনুষ্ঠিত হয়। করগায় অংশগ্রহণকারীদের মধ্যে যারা মাথায় দেবতার মূর্তি বহন করেন হাত দিয়ে স্পর্শ না করে ঘুরে বেড়ান। তারা এই উৎসবের আগে এই দরগাহে আসেন, ধূপারতি গ্রহণ করেন এবং তারপর শহরের চারপাশে পরিক্রমার জন্য রওনা হন। বার্ষিক করগা উৎসবের তিন দিন আগে একটি নিয়মিত প্রথা রয়েছে। এখানে করগায় অংশগ্রহণকারীদের মধ্যে যারা দেবতার মূর্তি বহন করে তারা দরগাহের মুজাভিরের সঙ্গে লেবু বিনিময় করেন।
হযরত তাওয়াক্কাল মস্তান দরগাহে শুধু মুসলমানরাই নয়, অন্যান্য ধর্মের লোকজনও আসেন। কষ্ট ও দুর্দশা থেকে মুক্তি পেতে ভক্তরা দরগাহর জানালার গ্রিলে তালা ঝুলিয়ে মানত করে। এখানকার ঐতিহ্যবাহী আচার হলো প্রতি শুক্রবার কাওয়ালি গান গেয়ে ঈশ্বরের উপাসনা করা হয়।
খাজা আবদুল্লাহ চিশতী

খাজা সাইয়্যাদ আবদুল্লাহ চিশতী চিশতী তরিকার ১৬ শতকের একজন সুফি সাধক ছিলেন। তিনি খাজা মওদুদ চিশতীর সরাসরি বংশধর।
তিনি সিন্ধুর পুরাতন ভাক্করে জন্মগ্রহণ করেন। তার পরিবারের বিদ্বানদের কাছ থেকে তিনি প্রাথমিক শিক্ষা লাভ করেন।
তার ধর্ম ( প্রদত্ত নাম ) খাজা আবদুল্লাহ চিশতী। তিনি "কুতুবুল আসর", "কুতুব-ই-বিহার", ফানি ফিল্লাহ এবং "পীরজাদা-ই-চিশত" উপাধি লাভ করেন।
খাজা সৈয়দ আবদুল্লাহ চিশতী বিন খাজা সৈয়দ আসাদুল্লাহ চিশতী বিন খাজা সৈয়দ বুরহান উদ্দিন চিশতী বিন খাজা সৈয়দ আবদুর রহমান চিশতী বিন খাজা সৈয়দ মোহাম্মদ জান চিশতী বিন খাজা সৈয়দ সাম'আন সানী চিশতি বিন খাজা সৈয়দ মনসুর চিশতী বিন খাজা সৈয়দ কুতুব উদ্দিন মওদুদ চিশতি।
খাজা আবদুল্লাহ চিশতী পুরাতন ভাক্কর থেকে তার যাত্রা শুরু করেন। বিভিন্ন মাশায়েখ তীর্থযাত্রার পর অবশেষে তিনি মখদুম জাহান শেখ শরফ উদ্দিন আহমদ ইয়াহিয়া মানেরীর মাজারে পৌঁছান। সেখানে তিনি মখদুম জাহানের সঙ্গে একটি আধ্যাত্মিক সাক্ষাৎ করেন। তাকে বলা হয় যে তাকে শেখপুরাকে তার স্থায়ী আবাসস্থল হিসেবে গ্রহণ করতে হবে। সেখান থেকে তিনি আল্লাহর নির্দেশ প্রচার করবেন।
সাইয়্যাদ শাহ হুসাইন উদ্দিন গয়াবী বলেছেন:  
শেখপুরায় খাজা আব্দুল্লাহ চিশতির অবিচল অবস্থানের পর স্থানীয় রাজা তাকে শ্রদ্ধা হিসেবে একটি উঁচু ভূমিতে বৈঠকা নামে একটি ছোট জমি বরাদ্দ করেন। এখানে খাজা আব্দুল্লাহ চিশতি একটি খানকাহ এবং একটি মসজিদ নির্মাণ করেন।
খাজা আব্দুল্লাহ চিশতির আগমনের পর, যেখান থেকে ঝরনা উৎসারিত হয়েছিল, সেখানে একটি কুয়া তৈরি হয়। তাই খাজা আব্দুল্লাহ চিশতির নামে এটির নাম রাখা হয়। এটি এই অঞ্চলে খাজা কুয়া নামে বিখ্যাত। শতাব্দীর পর শতাব্দী ধরে চিশতি মাজারের তীর্থযাত্রীরা এই কুয়া থেকে পানি নিয়ে এর নিরাময় গুণ থেকে উপকৃত হচ্ছেন। খাজা কুয়া এখনও ভালোভাবে সংরক্ষিত আছে। খানকাহের দিকে যাওয়া প্রধান সড়কের পাশে এ কুয়াটি অবস্থিত।
খাজা আবদুল্লাহ চিশতী তার পিতা সাইয়্যদ আসাদুল্লাহ চিশতী থেকে বাইয়াত গ্রহণ করেন। সৈয়দ আসাদুল্লাহ চিশতি ছিলেন চিশতিয়া নিজামিয়া তরিকার একজন বিশিষ্ট সুফি সাধক। তিনি তার প্রপিতামহ সৈয়দ মোহাম্মদ জান চিশতির মাধ্যমে চিশতিয়া কুতুবিয়া তরিকার খিলাফতও লাভ করেন।
খাজা আব্দুল্লাহ চিশতির কয়েকজন শিষ্য ছিল। যার মধ্যে রয়েছে সৈয়দ কুতুব উদ্দিন সানি চিশতি, সৈয়দ নাসির উদ্দিন চিশতি এবং সৈয়দ আশিক চিশতি।
খাজা আব্দুল্লাহ চিশতি রজব মাসের ১৪ তারিখে মৃত্যুবরণ করেন এবং তার মৃত্যুবার্ষিকী অত্যন্ত জাঁকজমকের সঙ্গে পালিত হয়। তার সমাধি ভারতের বিহার রাজ্যের নওয়াদা শহরের ছোট শেখপুরায় অবস্থিত। তার শিক্ষা তার বংশধরদের দ্বারা আরও ছড়িয়ে পড়ে। তার দুই উল্লেখযোগ্য বংশধরের নাম নিচে উল্লেখ করা হল:
তার স্ত্রী বিবি রুকনের গর্ভে তার দুই পুত্র এবং এক কন্যা সন্তান ছিল। তার বড় ছেলের নাম খাজাহ সৈয়দ নাসির উদ্দিন চিশতী এবং ছোট ছেলের নাম খাজাহ সৈয়দ কুতুব উদ্দিন কুতুব সানী চিশতী। তার কন্যা বিবি সোয়ালেহা সৈয়দ আশিক চিশতির সাথে বিবাহ বন্ধনে আবদ্ধ হন। তিনি খাজা আবদুল্লাহ চিশতির শিষ্যও ছিলেন।
এই খানকাহের সকল সাজ্জাদাহ নাশিন খাজা আব্দুল্লাহ চিশতির সরাসরি বংশধর। তাদের নাম নিম্নে কালানুক্রমিকভাবে উল্লেখ করা হলো।
আসর-ই-শরীফ

আসর-ই-শরীফ পেঠমাখামা ( কাশ্মীরি : آثارِ شريف پؠٹھہٕ مَكهوٗم) বা জিয়ারত মাখামা ("মাখামা মাজার") নামে পরিচিত একটি মুসলিম দরগা। এটি ভারতের জম্মু ও কাশ্মীরে বুদগামে অবস্থিত একটি মাজার। এই মাজারে মই-এ-মুক্কাদাস নামে একটি স্মৃতিচিহ্ন রয়েছে। এটিকে ইসলামের নবী মুহাম্মদের চুল বলে ব্যাপকভাবে বিশ্বাস করা হয়। এটি পেঠমাখামায়, বুদগাম জেলার মাগাম শহরের সবচেয়ে কাছাকাছি অবস্থিত। এটি কাশ্মীরের অন্যতম পবিত্র মুসলিম মাজার হিসেবে বিবেচিত হয়।
আসার-ই-শরীফ একটি দোতলা ভবন। এখানে চারটি মিনার এবং একটি কেন্দ্রীয় গম্বুজ রয়েছে। এটি কাশ্মীরি ঐতিহ্যবাহী ছাদের কাঠের কাজের শৈলীতে নির্মিত। এই ভবনে একসঙ্গে প্রায় ২০০০ মানুষ নামাজ আদায় করতে পারেন। এটির সঙ্গে একটি ছোট মসজিদ অভ্যন্তরীণভাবে সংযুক্ত রয়েছে। মাজারের চারপাশে তিনটি বড় চিনার গাছ ছিল। তবে একটি পরে অর্ধেক কাটা হয় এবং এখন শাখাহীন অবস্থায় রয়েছে। মাজারের উঠান খোদাই করা পাথর দিয়ে তৈরি এবং এর পাশে একটি বড় পার্ক এলাকা রয়েছে। সেখানে মাজারের দিকে যাওয়ার জন্য পথ তৈরি করা আছে। জম্মু ও কাশ্মীর পুলিশ তাদের ৪-৫ জন নিরাপত্তারক্ষী নিয়ে মাজারটি পাহারা দেয়। জম্মু ও কাশ্মীর ওয়াকফ বোর্ড এই মাজারের তত্ত্বাবধায়ক।
হিজরি সন অনুসারে ১৭ই রজবে মুহাম্মদের স্মৃতিচিহ্নগুলো এখানে আনা হয়েছিল। গ্রেগরিয়ান ক্যালেন্ডার তখন ১৬ই নভেম্বর ১৯৩২ তারিখে ছিল। এটি সৌদি আরব থেকে তৎকালীন আমৃতসর, পাঞ্জাব (বর্তমানে পাকিস্তান) হয়ে আনা হয়েছিল। কিছু ইতিহাসবিদ দাবি করেন যে, এই স্মৃতিচিহ্ন শ্রীনগর থেকে মাঝামা গ্রাম পর্যন্ত ঘোড়ার গাড়িতে আনা হয়েছিল। তখন বিপুল সংখ্যক কাশ্মীরি মানুষ নবীর উপর আয়াত ও নাত পড়ছিলেন। পেঠমাখামার মই-এ-মুক্কাদাসের ইতিহাস ১৪০০ বছরের পুরোনো। এটি সংরক্ষিত সনদে (দলিলপত্রে) লিপিবদ্ধ আছে। এই স্মৃতিচিহ্ন ভবনের মধ্যে একটি কেন্দ্রীয় স্থানে রাখা হয়েছে, যাকে নূর খোয়ান বলা হয়। পেঠমাখামার মুহাম্মদের স্মৃতিচিহ্ন ১৯শ শতাব্দীতে আনোয়ার শাহ কাশ্মীরি রচিত "ইমাম উল আসর" গ্রন্থেও উল্লেখিত হয়েছে।
মই-এ-মুক্কাদাস ভক্তদের জন্য মেরাজ উল-আলম এবং পেঠমাখামার অন্যান্য উৎসবের মতো উৎসবমুখর অনুষ্ঠানে দেখানো হয়। এই দরগাহটি বুদগাম জেলার অন্যতম গুরুত্বপূর্ণ ঐতিহাসিক স্মৃতিস্তম্ভ।
মাজারটি বিভিন্ন ইসলামী সম্প্রদায়ের উলামদের সমাবেশ স্থান। এখানে সুন্নী আতিকাদি, কারওয়ান-ই-ইসলামি, তেহরিক-ই-সাওতুল আওলিয়া, তেহরিক মিনহাজুল ইসলাম, এবং বেরেলভীরা খুতবা দেন। এটি জম্মু ও কাশ্মীর ওয়াকফ বোর্ড দ্বারা পরিচালিত হয়। জম্মু ও কাশ্মীর পুলিশ এর সুরক্ষার দায়িত্বে আছে।
মোলভি নিয়াজ হামদানি সাহেব বর্তমানে এই স্মৃতিচিহ্ন দেখানোর জন্য ক্ষমতাপ্রাপ্ত ব্যক্তি। কারণ তার পূর্বপুরুষরা এটি এখানে এনেছিলেন।
আসর-ই-শরীফ পেঠমাখামা কাশ্মীরের সকল প্রান্তে খুবই বিখ্যাত কারণ এই গ্রামে শাহী হামদান প্রায় ২ মাস ধরে নামাজ পড়েছেন এবং ভবনটিতে মুহাম্মদের দাড়িও রাখা আছে। মেরাজ উন-নবী এবং মিলাদুননবী উপলক্ষে হাজার হাজার মানুষ পেঠমাখামায় আসেন। আসার-ই-শরীফে ভবনে প্রতি শুক্রবারের জুমা নামাজ এবং ঈদ ও অন্যান্য ইসলামী উৎসবের বিশেষ দিনের জন্য জনসমাবেশ হয়। শব-ই-মেরাজ এবং শব-ই-মিলাদের মতো উৎসবে মাজারের চারপাশে একটি মেলা অনুষ্ঠিত হয়। সেখানে অনেক কারিগর, শিল্পী এবং ব্যবসায়ী ভক্তদের কাছে তাদের পণ্য বিক্রি করতে আসেন। ভক্তদের জন্য প্রধান আকর্ষণ হলো তিল্লা মুঞ্জি, বিখ্যাত কাশ্মীরি নাস্তা এবং পরোটার মত খাবার। পরে তারা আশীর্বাদ হিসেবে এগুলো সঙ্গে নিয়ে যায়।
সুব্বুলক্ষ্মী জগদীশন

সুব্বুলক্ষ্মী জগদীশন মনোহরন (জন্ম ২৪শে জুন ১৯৪৭) একজন ভারতীয় রাজনীতিবিদ। তিনি দ্রাবিড় মুনেত্র কড়গমের উপ-সাধারণ সম্পাদক এবং সামাজিক ন্যায়বিচার ও ক্ষমতায়ন মন্ত্রণালয়ের কেন্দ্রীয় প্রতিমন্ত্রী ছিলেন।
সুব্বুলক্ষ্মী জগদীশন ভারতের ১৪তম লোকসভার সদস্য ছিলেন, দ্রাবিড় মুনেত্র কড়গম (ডিএমকে) রাজনৈতিক দলের সদস্য হিসেবে তামিলনাড়ুর তিরুচেনগোড নির্বাচনী এলাকার প্রতিনিধিত্ব করেছিলেন। তিনি এর আগে ১৯৭৭ এবং ১৯৯৬ সালে তামিলনাড়ু বিধানসভার মোদাকুরিচি নির্বাচনী এলাকা থেকে নির্বাচিত হয়েছিলেন। ১৯৮৯ সালে তিনি তামিলনাড়ু বিধানসভার ইরোড নির্বাচনী এলাকা থেকে নির্বাচিত হয়েছিলেন।
তিনি ১৯৭৭-১৯৮০ সালে তামিলনাড়ুর বস্ত্র, খাদি, তাঁত, ক্ষুদ্র শিল্প, নিষেধাজ্ঞা ও আবগারি মন্ত্রণালয়ের মন্ত্রী ছিলেন।
তিনি ১৯৮৯-১৯৯১ সাল পর্যন্ত তামিলনাড়ুর সমাজকল্যাণ মন্ত্রণালয়ের মন্ত্রী ছিলেন।
তিনি ভারত সরকারের সামাজিক ন্যায়বিচার ও ক্ষমতায়ন মন্ত্রণালয়ের প্রতিমন্ত্রী ছিলেন।
তিনি দ্রাবিড় মুনেত্র কড়গমের উচ্চ পর্যায়ের কমিটিতে উপ-সাধারণ সম্পাদক ছিলেন।
২০২২ সালের ২৯শে আগস্ট এম কে স্ট্যালিনকে লেখা এক চিঠিতে, সুব্বুলক্ষ্মী জগদীশন "রাজনীতি থেকে অবসর" নিতে ইচ্ছুক হয়ে দ্রাবিড় মুনেত্র কড়গম দল এবং দলের সকল পদ থেকে অব্যাহতি চেয়ে পদত্যাগপত্র জমা দেন।
নিনা চৌবাল

নিনা চৌবাল (জন্ম ১৯৯২) হলেন ট্রান্স লাইফলাইনের সহ-প্রতিষ্ঠাতা এবং প্রাক্তন পরিচালক। ট্রান্স লাইফলাইন হলমার্কিন যুক্তরাষ্ট্রে এবং কানাডায় অবস্থিত প্রথম লিঙ্গান্তরকামী আত্মহত্যা হটলাইন। একজন শীর্ষস্থানীয় এলজিবিটিকিউ+ কর্মী এবং ট্রান্স মহিলা হিসেবে, যখন চৌবালকে অভিবাসনে আটকে রাখা হয়েছিল, তখন বিষয়টি "দ্য নিউ ইয়র্ক টাইমস" এবং শিকাগোইস্টের মতো প্রকাশনাগুলিতে জাতীয় শিরোনাম হয়েছিল। ২০১৯ সালে, চৌবাল ট্রান্সজেন্ডারদের নিয়ে তথ্যচিত্র "আমেরিকা ইন ট্রানজিশনের" প্রথম পর্বের বিষয়বস্তু ছিল ।
চৌবাল ভারতের মুম্বাইয়ে বড় হয়েছেন। ১৩ বছর বয়সে, তিনি 'লিঙ্গান্তরকামী' শব্দটি আবিষ্কার করেন এবং বুঝতে পারেন যে তিনি লিঙ্গান্তরকামী। ইন্টারনেটের মাধ্যমে তিনি অন্যান্য ট্রান্স মানুষের সাথে সংযোগ খুঁজে পান।
২০০৯ সালে, চৌবাল ইলিনয় চ্যাম্পেইন-আরবানা বিশ্ববিদ্যালয়ে পড়ার জন্য ছাত্র ভিসায় একাই মার্কিন যুক্তরাষ্ট্রে পাড়ি দেন। তিনি ২০১১ সালে রিভারবেড টেকনোলজিতে গুনমান নিশ্চিতকরণ সফটওয়্যার ইঞ্জিনিয়ার হিসেবে ইন্টার্নশিপ গ্রহণ করেন। ২০১২ সালে, তিনি গুগলে একইভাবে ইন্টার্নশিপ করেছিলেন। এছাড়াও ২০১২ সালে, তিনি ইলিনয় বিশ্ববিদ্যালয়ের ন্যাশনাল সেন্টার ফর সুপারকম্পিউটিং অ্যাপ্লিকেশনসে একজন প্রোগ্রামার হিসেবে কাজ করেছিলেন। ২০১৩ সালে, তিনি ট্রান্স হিসেবে বেরিয়ে আসেন। তার পরিবার তার রূপান্তরকামিতাকে সমর্থন না করায়, পারিবারিক সম্পর্ক ভেঙে যায়।
চৌবাল ২০১৩ সালের জানুয়ারিতে গুগলে সফটওয়্যার ইঞ্জিনিয়ার হিসেবে যোগদান করেন। এই জন্য তিনি মার্কিন যুক্তরাষ্ট্রে নিযুক্ত বিদেশী কর্মীদের জন্য ভিসা এইচ১বি অর্জন করেন। ২০১৪ সালে, চৌবাল গ্রেটা মার্টেলার সাথে ৫০১(সি)(৩) ট্রান্স লাইফলাইনের সহ-প্রতিষ্ঠা করেন। এই সংস্থাটি ছিল মার্কিন যুক্তরাষ্ট্র এবং কানাডায় অবস্থিত প্রথম রূপান্তরকামী আত্মহত্যা হটলাইন, এটি প্রতিষ্ঠার উদ্দেশ্য তাঁদের চিন্তাভাবনার কাছাকাছি ছিল, কারণ চৌবাল আত্মহত্যার প্রবনতার সাথে লড়াই করছিলেন এবং মার্টেলা আত্মহত্যার প্রবণতার জন্য হাসপাতালে ভর্তি ছিলেন।
আলাইন বার্নাত গ্যালেগো

অ্যালাইন বার্নাট গ্যালেগো (জন্ম ১ নভেম্বর ১৯৭১) একজন অ্যান্ডোরীয় রাজনীতিবিদ। তিনি অ্যান্ডোরার লিবারেল পার্টির সদস্য। তিনি ২৫ এপ্রিল, ২০০৫ থেকে ২৭ ফেব্রুয়ারী, ২০০৯ পর্যন্ত সাধারণ পরিষদে দায়িত্ব পালন করেন।
পি জয়াদেবী

পি জয়াদেবী (মৃত্যু ৪ঠা অক্টোবর ২০২৩) ছিলেন একজন ভারতীয় চলচ্চিত্র পরিচালক, প্রযোজক, চিত্রনাট্যকার এবং অভিনেত্রী, যিনি তামিল চলচ্চিত্রে কাজ করেছিলেন। তামিল চলচ্চিত্র শিল্পের প্রথম মহিলা পরিচালকদের একজন হিসেবে বিবেচিত, জয়াদেবী মূলত ১৯৮০ এবং ১৯৯০ এর দশকে সক্রিয় ছিলেন।
একজন থিয়েটার শিল্পী হিসেবে কর্মজীবন শুরু করার পর, জয়াদেবী ২০ বছর বয়সে চলচ্চিত্রে অভিনয় শুরু করেন। তিনি প্রাথমিকভাবে পরিচালক হওয়ার উচ্চাকাঙ্ক্ষা পোষণ করেছিলেন। তিনি ৪০টিরও বেশি ছবিতে অভিনেত্রী হিসেবে অভিনয় করেছেন। এরপর তিনি প্রযোজক ও পরিচালক হিসেবে কাজ শুরু করেন এবং তাঁর উদ্যোগের মাধ্যমে পি সি শ্রীরাম এবং ভেলু প্রভাকরণের মতো প্রযুক্তিবিদদের সঙ্গে তাঁর পরিচয় হয়।
জয়াদেবী প্রথমে "নলাম নলামরিয়া আভাল" (১৯৮৪) ছবিতে পরিচালক হিসেবে কাজ করেন এবং পরবর্তীতে ১৯৮০ ও ১৯৯০ এর দশক জুড়ে আরও ছবি নির্মাণ করেন।
২০০০ সালে, তিনি পেরিয়ারের শিক্ষা এবং তাঁর "কাদাভুল" বইয়েরর ওপর ভিত্তি করে রচিত "পুরাচিক্কারণ" ছবিতে লেখক হিসেবে কাজ করেন। ছবিটির বিতর্কিত বিষয়বস্তু মুক্তির আগেই প্রচারের সূত্রপাত করে, এবং সংলাপগুলিতে জয়াদেবীর কাজ প্রশংসিত হয়। তিনি ২০০১ সালে "পাওয়ার অফ উইমেন" (২০০৫) নির্মাণ শুরু করেন কিন্তু প্রযোজনা সমস্যার কারণে ছবিটির মুক্তি বিলম্বিত হয়। এই ছবিতে হরিহরণ এবং খুশবু মুখ্য ভূমিকায় অভিনয় করেছিলেন, "অল-ইণ্ডিয়ান-সাইট"-এর একজন সমালোচক ছবিটিকে "গড়মানের নিচে" বলে চিহ্নিত করেছেন, উল্লেখ করেছেন যে "জয়াদেবীর গল্পটি প্রাথমিকভাবে শক্তিশালী", কিন্তু "শেষ কয়েকটি দৃশ্য ক্ষমার অযোগ্যভাবে ধীর এবং নীতিমূলক" এবং "চিত্রনাট্যটি ঢেউ খেলান পথে সর্পিল গতিতে ঘুরে বেড়ায়"।
২০১০ সালে, জয়াদেবী "আনন্দ লীলায়ে -"এর কাজ শুরু করেন, যা ভুয়া দেবতা এবং তাদের নারী ভক্তদের নিয়ে নির্মিত। মূল ভূমিকা পালনের জন্য তিনি খুশবু এবং সুহাসিনীর সাথে যোগাযোগ করেছিলেন, কিন্তু প্রকল্পটি প্রযোজনায় রূপান্তরিত হয়নি। তিনি ২০১৮ সালে একটি চলচ্চিত্র পরিচালনার ইচ্ছা প্রকাশ করেছিলেন।
জয়াদেবী চলচ্চিত্র পরিচালক ভেলু প্রভাকরণের সাথে বিবাহ বন্ধনে আবদ্ধ ছিলেন। তিনি ২০২৩ সালের ৪ঠা অক্টোবর মারা যান।
আইসল্যাণ্ডের নারী অধিকার সমিতি

আইসল্যাণ্ডের নারী অধিকার সমিতি () আইসল্যান্ডের বৃহত্তম নারী অধিকার সংগঠন এবং এটি "সমাজের সকল ক্ষেত্রে নারীর অধিকার এবং সকল লিঙ্গের সমান মর্যাদার জন্য" কাজ করে। এই সংগঠনটি একটি অন্তর্ভুক্তিমূলক, আন্তঃসংযোগমূলক এবং প্রগতিশীল উদার নারীবাদের পক্ষে কাজ করে এবং নারীর অধিকার ও এলজিবিটি অধিকারকে সমর্থন করে। এতে উল্লেখ করা হয়েছে যে "আইডব্লিউআরএ "সকল" নারীর অধিকারের জন্য কাজ করে। ট্রান্স নারী ছাড়া নারীবাদ মোটেও নারীবাদ নয়।" এটি নরওয়েজিয়ান অ্যাসোসিয়েশন ফর উইমেনস রাইটস, ফ্রেডেরিকা ব্রেমার অ্যাসোসিয়েশন এবং ডেনিশ উইমেনস সোসাইটির মতো অন্যান্য নর্ডিক নারী অধিকার এনজিওগুলোর সাথে আন্তর্জাতিক নারী জোট (আইএডব্লিউ)-এর সদস্য। আইএডব্লিউ প্রেক্ষাপটে এটি কখনও কখনও আইএডব্লিউ আইসল্যান্ড নামে পরিচিত।
এটি ১৯০৭ সালে ব্রিয়েত বার্নাহেডিন্সডোত্তির দ্বারা প্রতিষ্ঠিত হয়েছিল, যিনি প্রথম ২০ বছর এর সভাপতি হিসেবে দায়িত্ব পালন করেছিলেন। এই সংগঠনের মূল লক্ষ্য ছিল নারী যাতে পুরুষদের মতো পূর্ণ রাজনৈতিক সমতা, ভোটাধিকার এবং কর্মসংস্থানে সমান অধিকার পায় তা নিশ্চিত করা। আইসল্যান্ডের নারী সমিতি ১৮৯৫ সালে প্রতিষ্ঠিত হয়েছিল, কিন্তু এটি কেবল শিক্ষা এবং অর্থনৈতিক বিষয়ে নারীদের অধিকার নিয়েই কাজ করছিল। বার্নাহেডিন্সডোত্তির নারী সমিতিকে ভোটাধিকারের গুরুত্বপূর্ণ বিষয়টি গ্রহণের জন্য আমন্ত্রণ জানান কিন্তু যখন তারা তা প্রত্যাখ্যান করেন, তখন তিনি নারী অধিকার সমিতি প্রতিষ্ঠা করেন, এই বলে যে সবচেয়ে গুরুত্বপূর্ণ বিষয় হল "রাজনৈতিক অধিকার, নারীর ভোটাধিকার এবং রাজনীতিতে নারীর প্রবেশযোগ্যতা"।
সমিতিটি ১৯০৮ সালে প্রাথমিক সাফল্য অর্জন করে যখন চারজন নারী ব্রায়েট ব্জার্নহেডোটির, ক্যাট্রিন ম্যাগনসন, গুয়ারুন বজর্নসডোত্তির, এবং উরুন জোনাসেন; রেইকিয়াভিকের সিটি কাউন্সিলে নির্বাচিত হন। ১৯১১ সালে, নারীরা শিক্ষার ক্ষেত্রে পুরুষদের মতো একই সুযোগ পেয়েছিল এবং ১৯২০ সালের মধ্যে, তারা সংসদীয় নির্বাচনে সমান ভোটাধিকার পেয়েছিল। পরবর্তীতে সংগঠনটি নির্দলীয় হয়ে ওঠে, চাকরি এবং জনজীবনে নারীর অধিকারকে সমর্থন করে।
এই সমিতিটি ১৯০৭ সালে আন্তর্জাতিক নারী জোটের সদস্য এবং ১৯১৬ সালে বর্তমানে বিলুপ্ত নর্ডিক নারী অধিকার সমিতির যৌথ সংগঠনের সদস্য হয় এবং নরওয়েজিয়ান নারী অধিকার সমিতি, ফ্রেডেরিকা ব্রেমার সমিতি এবং ডেনিশ নারী সমাজসহ তার নর্ডিক সহযোগী সংগঠনগুলোর সাথে ঘনিষ্ঠভাবে কাজ করে।
আইসল্যান্ডের নারী অধিকার সমিতি ট্রান্স-ইনক্লুসিভ নীতিমালার পক্ষে ছিল, এবং বলেছে যে "আইডব্লিউআরএ "সকল" নারীর অধিকারের জন্য কাজ করে। ট্রান্স নারী ছাড়া নারীবাদ মোটেও নারীবাদ নয়।" ২০২০ সালে আইসল্যান্ডে নারী অধিকার দিবসে, আইসল্যান্ডের নারী অধিকার সমিতি ট্রান্স আইসল্যান্ডের সাথে এক অনুষ্ঠানের আয়োজন করে যেখানে দেশের বিভিন্ন নারীবাদী সংগঠন আইসল্যান্ডে ট্রান্স-বিরোধী মনোভাব বৃদ্ধি বন্ধ করার কৌশল নিয়ে আলোচনা করে। সেই বছরের শেষের দিকে, ট্রান্স আইসল্যান্ডকে সর্বসম্মতিক্রমে আইসল্যান্ডের নারী অধিকার সমিতির সদস্য সংগঠন হিসেবে মর্যাদা দেওয়া হয়। ২০২১ সালে আইসল্যান্ডের নারী অধিকার সমিতি, নারী আন্দোলন এবং এলজিবিটিকিউ+ আন্দোলনের মধ্যে সংহতির অনুভূতি লক্ষ্য করে, এবং একটি অনুষ্ঠানের আয়োজন করে যেখানে আলোচনা হয় নারী আন্দোলন কীভাবে "ট্রান্স-বিরোধী কণ্ঠস্বর [যা] ক্রমশ জোরদার হচ্ছে এবং [যা] সীমান্ত পেরিয়ে নারীবাদী সংহতির জন্য হুমকিস্বরূপ" তা কীভাবে মোকাবেলা করা যেতে পারে তা নিয়ে।
বর্তমান রাষ্ট্রপতি হলেন তাতিয়ানা ল্যাটিনোভিচ।
রাজকুমারী কৌল

রাজকুমারী কৌল, (জন্ম নাম হাকসার; ১৩ই সেপ্টেম্বর ১৯২৫ - ৩রা মে ২০১৪, ছিলেন একজন ভারতীয় ব্যক্তিত্ব।
রাজকুমারী হাকসারের জন্ম ১৯২৫ সালের ১৩ই সেপ্টেম্বর, ভারতের গোয়ালিয়রে। তিনি ছিলেন ইন্দিরা গান্ধীর রক্তের সম্পর্কীয় আত্মীয় এবং ভারতের প্রধানমন্ত্রী অটল বিহারী বাজপেয়ীর পরিবারের একজন 'ঘরের লোক'। তিনি বাজপেয়ীর দত্তক কন্যা নমিতার মা ছিলেন। রাষ্ট্রবিজ্ঞানী বিনয় সীতাপতি তাঁর 'যুগলবন্দী: দ্য বিজেপি বিফোর মোদি' বইয়ে লিখেছেন, "বাজপেয়ী এবং রাজকুমারীর সম্পর্কের মূল বিষয় ছিল বুদ্ধিবৃত্তিক। উত্তর ভারতের একটি প্রাদেশিক পরিবেশ থেকে আসা বাজপেয়ী একজন শিক্ষিত মহিলার প্রতি আকৃষ্ট হতেন এবং একই সাথে তিনি বিহ্বল হয়ে পড়তেন।"
২০০৯ সালের ৩ মে রাজকুমারী কৌল মারা যান। অটল বিহারী বাজপেয়ী ২০০৯ সালে স্ট্রোকের পর শয্যাশায়ী ছিলেন, তাই অসুস্থতার কারণে তিনি তাঁর শেষকৃত্যে যোগ দিতে পারেননি কিন্তু লালকৃষ্ণ আডবানি, সোনিয়া গান্ধী, রাজনাথ সিং, সুষমা স্বরাজ, অরুণ জেটলি, রবি শঙ্কর প্রসাদ এবং জ্যোতিরাদিত্য সিন্ধিয়া সহ অসংখ্য রাজনৈতিক ব্যক্তিত্ব তাঁর শেষকৃত্যে যোগ দিয়েছিলেন। উপস্থিত ছিলেন আরএসএস প্রচারক রামলালও।
ইহুদি নারীবাদ

ইহুদি নারীবাদ একটি আন্দোলন, যা ইহুদিধর্মে ইহুদি নারীদের ধর্মীয়, আইনগত এবং সামাজিক মর্যাদাকে ইহুদি পুরুষদের সমান করতে চায়। বিভিন্ন দৃষ্টিভঙ্গি ও সাফল্যের সাথে নারীবাদী আন্দোলন ইহুদি ধর্মের সকল প্রধান শাখার মধ্যে বিকশিত হয়েছে।
১৯৭০-এর দশকের শুরুর দিকে যুক্তরাষ্ট্রে আধুনিক ইহুদি নারীবাদী আন্দোলনের সূচনা হয়। জুডিথ প্লাসকাউ-এর মতে, প্রাথমিক ইহুদি নারীবাদীদের প্রধান অভিযোগ ছিল—নারীদের সর্বপুরুষ প্রার্থনা দল (মিনিয়ান) থেকে বাদ রাখা, ইতিবাচক সময়-নির্ভর মিত্‍জভা পালনের বাধ্যবাধকতা থেকে অব্যাহতি এবং ইহুদি ধর্মীয় আদালতে সাক্ষী হওয়া ও তালাকের প্রক্রিয়া শুরু করার অধিকার না থাকা। মিত্‍জভা বলতে তোড়াহতে মাউন্ট সিনাই-এ প্রদত্ত ৬১৩টি আদেশ এবং পরে সংযোজিত সাতটি রাব্বিনিক আদেশসহ মোট ৬২০টি বিধান বোঝানো হয়।
ইতিহাসবিদ পলা হাইম্যানের মতে, ১৯৭০-এর দশকে দুটি প্রবন্ধ ইহুদি নারীদের অবস্থানকে নারীবাদী দৃষ্টিকোণ থেকে বিশ্লেষণের পথিকৃৎ ছিল। প্রথমটি ছিল "দ্য আনফ্রিডম অব জুইশ উইমেন", যা ১৯৭০ সালে জুইশ স্পেকটেটর পত্রিকায় এর সম্পাদক ট্রুডে ওয়েইস-রোজমারিন প্রকাশ করেন। দ্বিতীয়টি ছিল "দ্য জু হু ওয়াজন্ট দেয়ার: হালাখা অ্যান্ড দ্য জুইশ ওমেন", যা ১৯৭১ সালে দাভকা পত্রিকায় প্রকাশিত হয়। এর লেখক ছিলেন র‌্যাচেল অ্যাডলার, যিনি তখন একজন অর্থডক্স ইহুদি ছিলেন এবং বর্তমানে সংস্কারপন্থী ধর্মীয় শিক্ষা প্রতিষ্ঠান হিব্রু ইউনিয়ন কলেজ – জুইশ ইনস্টিটিউট অব রিলিজিয়ন-এ অধ্যাপক। এছাড়া, ১৯৭৩ সালে নিউইয়র্ক সিটিতে প্রথম [মার্কিন] ন্যাশনাল জুইশ উইমেন'স কনফারেন্স অনুষ্ঠিত হয়, যেখানে ব্লু গ্রিনবার্গ উদ্বোধনী ভাষণ দেন।
ইহুদি সম্প্রদায়ের মধ্যে নারীবাদী ধর্মতত্ত্বের (ফেমিনিস্ট থিয়োলজি) বিভিন্ন প্রকরণ রয়েছে, তবে এটি আনুষ্ঠানিকভাবে নির্ধারিত হয়নি। সাধারণভাবে, ইহুদি নারীবাদী ধর্মতত্ত্ব ইহুদি ধর্মের মূল বিষয়বস্তু, ধারণা ও প্রকাশভঙ্গিকে কেন্দ্র করে গঠিত। রোনিত ইর্শাই উল্লেখ করেছেন যে ইহুদি নারীবাদী ধর্মতত্ত্বের অন্যতম প্রধান বৈশিষ্ট্য হলো—এর সমর্থকদের অধিকাংশই বিশ্বাস করেন যে সংস্কার ধর্মের ভেতর থেকেই আসতে পারে এবং মূল প্রচেষ্টা হলো এমন একটি ধর্মতাত্ত্বিক কাঠামো প্রস্তাব করা, যা সেই সংস্কারের পথ প্রশস্ত করে।
শামসুদ্দিন আহমেদ

শামসুদ্দিন আহমেদ (১৮৮৯–১৯৬৯) কৃষক প্রজা আন্দোলনের অন্যতম নেতা এবং ব্রিটিশ শাসিত ভারত ও স্বাধীনতা-পূর্ববর্তী বাংলাদেশের আইনজীবী ও রাজনীতিবিদ ছিলেন।
শামসুদ্দিন আহমেদ ১৮৮৯ সালে ব্রিটিশ ভারতের বেঙ্গল প্রেসিডেন্সির নদীয়া জেলার কুষ্টিয়া মহকুমার কুমারখালী থানার সুলতানপুর গ্রামে জন্মগ্রহণ করেন। তিনি ১৯১০ সালে হুগলী কলেজিয়েট স্কুল থেকে ম্যাট্রিকুলেশন পরীক্ষায় উত্তীর্ণ হওয়ার পর কলকাতার প্রেসিডেন্সি কলেজে ভর্তি হন এবং সেখান থেকে স্নাতক লাভ করেন। ম্যাট্রিকুলেশন পাশ করার ৬ বছর পর তিনি কলকাতা বিশ্ববিদ্যালয় থেকে কলাবিদ্যায় স্নাতকোত্তর এবং আইনবিদ্যায় স্নাতক অর্জন করেন।
তিনি ১৯১৭ সাল থেকে কৃষ্ণনগর জেলা আদালতে আইনজীবী হিসেবে নিজের কর্মজীবন শুরু করেন। তার দুই বছর পর তিনি ১৯১৯ সাল থেকে কলকাতা হাইকোর্টে কাজ করতে শুরু করেন, সেই সময় তিনি চিত্তরঞ্জন দাশের সহকারী ছিলেন। ১৯২১ সাল থেকে চার বছর পর্যন্ত তিনি বঙ্গীয় প্রাদেশিক কংগ্রেস কমিটির সচিব হিসেবে দায়িত্ব পালন করেন এবং ১৯২৬ সালের প্রাদেশিক নির্বাচনে জিতে বঙ্গীয় আইন পরিষদের সদস্য নির্বাচিত হন। তবে ১৯২৯ সালে তিনি ভারতীয় জাতীয় কংগ্রেস ত্যাগ করে নিখিল বঙ্গ প্রজা সমিতিতে যোগ দিয়ে দলটির যুগ্ম-সম্পাদক হন। ১৯৩৩ সালে তিনি কলকাতা কর্পোরেশনের কমিশনার নির্বাচিত হয় তিন বছর দায়িত্ব পালন করেন। ১৯৩৭ সালে তিনি বঙ্গীয় আইনসভা নির্বাচনে জয়লাভ করে কৃষক প্রজা পার্টির আইনসভা সদস্য হয়েছিলেন এবং প্রথম হক মন্ত্রিসভার সদস্য হিসেবে বাণিজ্য ও শিল্পমন্ত্রী হয়েছিলেন। তিনি ১৯৪১ সালে দ্বিতীয় হক মন্ত্রিসভার সদস্য হিসেবে যোগাযোগ ও পূর্তমন্ত্রী হয়েছিলেন এবং ১৯৪৪ সালে কৃষক প্রজা পার্টি ছেলে নিখিল ভারত মুসলিম লীগে যোগদান করেন। ১৯৪৬ সালে তাকে সোহরাওয়ার্দী মন্ত্রিসভার সদস্য করা হয় এবং তখন তিনি বাণিজ্য, শ্রম ও শিল্পমন্ত্রী হিসেবে নিযুক্ত হন। ১৯৪৭ সালে পাকিস্তানের স্বাধীনতার পর পাকিস্তান সরকার তাকে বার্মায় নবগঠিত রাষ্ট্রের প্রথম রাষ্ট্রদূত হিসেবে নিযুক্ত করে পাঠায়। পরবর্তীতে তিনি পাকিস্তান সোশ্যালিস্ট পার্টির প্রতিষ্ঠাতাদের একজন হয়েছিলেন এবং দলটির চেয়ারম্যান ছিলেন। স্বাধীনতা-পরবর্তী সময়ে তিনি ঢাকা হাইকোর্টের আইনজীবী হিসেবে কাজ করতেন।
জনহিতৈষী ও সক্রিয়কর্মী মৌলভী আফসার উদ্দিন তার বড় ভাই ছিলেন। ১৯৪৬ তিনি কুষ্টিয়া কলেজ ও কুষ্টিয়া আলিয়া মাদ্রাসা প্রতিষ্ঠা করেছিলেন। শামসুদ্দিন আহমেদ ৩১ অক্টোবর ১৯৬৯ সালে পাকিস্তানের প্রদেশ পূর্ব পাকিস্তানের চট্টগ্রামে তার জামাতা ভাসানী ন্যাপের রাজনীতিবিদ বজলুস সাত্তারের বাসভবনে অবস্থানকালে মৃত্যুবরণ করেন।